ET Euroopa Liidu Teataja C 227/20

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 227/06)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

„AIL DE LA DROME”

EÜ NR: FR/PGI/005/0537/27.03.2006

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Institut National des Appellations d'Origine (I.N.A.O) Aadress: 51, rue d'Anjou F-75 008 Paris Tel: (33-1) 53 89 80 00 Faks: (33-1) 42 25 57 97 E-post: info@inao.gouv.fr

2. Taotlejate rühm:

Nimi: Association des Producteurs d'Ail de la Drôme Aadress: Chambre d'Agriculture ZI de Gournier F-26 200 Montelimar Tel: (33-4) 75 53 91 10 Faks: (33-4) 75 53 50 92 E-post: — Koosseis: tootjad/töötlejad ( X ) muud ( )

3. Tooteliik:

Rühm 1.6 „Puuviljad, köögiviljad ja teraviljad töötlemata ning töödeldud kujul”

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Ail de la Drôme”

4.2. Kirjeldus: „Ail de la Drôme” on tarbimiseks mõeldud küüslauk, mida tuleb müüa värskena, poolkuivatatult või kuivatatult. Tegemist on valge küüslauguga (sügissordid), millel võib esineda lillasid varjundeid ning mille sibul on suur. Drôme'i küüslauku iseloomustab kergelt magus, „värske” (vastupidiselt mõrkjale), keskmise tugevusega maitse, vähe kestev järelmaitse, meeldiv tunne ja pehme tekstuur suus. Kasutatakse valge küüslaugu kahte kohalikku traditsioonilist sorti: „Messidrôme” ja „Thermidrôme”.

Sibulad tuleb liigitada I või Extra kategooriasse vastavalt EMÜ standardi määratlusele. Miinimumläbimõõduks on määratud 45 millimeetrit.

„Ail de la Drôme'i” võib müüa lahtiselt (kaubaalustel või kottides) või tarbimisühikutena.

Lubatud on kolm esitusviisi: lahtiselt pakendis, kimpudes ning palmikutena üksnes kuivade ja poolkuivade toodete puhul.

4.3. Geograafiline piirkond: Geograafiline piirkond hõlmab 118 omavalitsusüksust Drôme'i 13 kantonis.

Terviklikult hõlmatud kantonid: Crest Sud, Grignan, Loriol, Marsanne, Montélimar I ja II, Pierrelatte, Saint Paul Trois Châteaux ja Portes lès Valence. Osaliselt hõlmatud kantonid: Buis les Baronnies, Chabeuil, Crest Nord, Dieulefit ja Nyons.

Geograafiline piirkond määratleti küüslaugukultuuri ajaloolise ja praeguse kasvatamise põhjal üldise põllumajandusloenduse andmete alusel ning ka klimaatiliste andmete alusel, mis näitavad geograafilisi piirkondi, kus temperatuuride summa ulatub rohkem kui kaheksal korral kümnest 1 000 °C ajavahemikul 1. novembrist 15. aprillini, mis tagab küüslaugu optimaalse küpsuse ja kvaliteedi.

Kaitstud geograafilise tähise piirkonnas tuleb läbida järgmised etapid: sigisibulatootmine, viljelemine, saagikoristus, kuivatamine, küüslaukude puhastamine ja sorteerimine.

4.4. Päritolutõend: Maatükkide loetelu võimaldab teha kindlaks maatükkide asukoha kaitstud geograafilise tähise piirkonnas. Heakskiidetud sigisibulate päritolu tagavad ostuarved ja ametliku kontrollasutuse märgised. Viljelemistoimingud istutamisest kuivatamiseni registreeritakse viljelusdokumendis.

Loodud arvutistatud jälgimissüsteem võimaldab jälgida kõiki tootega seotud etappe tarbijale pakutavast pakendist tagasi maatükini. Iga partii määratakse kindlaks teabe põhjal, mis on kirjas viljelusdokumendis (tootja nimi, maatükk, aasta) ja mis võimaldab luua seose toote päritoluga.

Kontrollasutus ULASE teostab korrapäraseid väliskontrolle ja tagab spetsifikaadist kinni pidamise.

4.5. Tootmismeetod: Maatükid peavad asuma määratletud piirkonnas. Pinnas peab olema vähe kivine ja savine (oluline aspekt säilivuse puhul): see peab sisaldama vähemalt 10 % savi (kontrollitakse istutamisel tehtud pinnaseanalüüsi põhjal).

Kasutatakse kahte valge küüslaugu traditsioonilist kohalikku sorti: „Messidrôme” ja „Thermidrôme”. Kuid on olemas protokoll uute sortide lisamiseks, mis käsitleb tootlikkust, suurust, värvi, sibulate kuju, väliskestade arvu, säilivust ning kohalike mullastiku- ja kliimatingimustega kohandumist. Sordid peavad kuuluma III sordirühma, mis on määratletud endise INRA uurija C. M. MESSIAENi botaanilises liigituses, ning vastama määratletud organoleptilistele omadustele. Lubatud sortide hulka kuuluvad kõik sordid, mis on kasvatatud sigisibulatest, mille on heaks kiitnud ametlik kontrollasutus, ja mis on toodetud kaitstud geograafilise tähise piirkonnas. Külvi minimaalne tihedus on 900 kg/ha.

Selleks et peatada teatavate küüslauguhaiguste ja -parasiitide tsükkel, on keelatud maatükil eelnevalt kasvatada järgmisi kultuure: mais, sibul, pesasibul, porrulauk. Kohaldatav külvikorra tsükkel on maksimaalselt kaks küüslaugukasvatusperioodi viie aasta jooksul.

Pinnase väetamine sõnniku ja lämmastikuga on põhjendatud vastavalt kultuuri vajadustele.

Soovitatakse tärkamiseelset umbrohutõrjet. Umbrohu olemasolu korral tehakse lisaks tärkamisjärgset umbrohutõrjet järgmiste künnisväärtuste alusel:

kaheidulehelised taimed: alates kümnest kahe lehega taimest m2 kohta;

kõrrelised: taimed kõrgusega 10 cm või kõrgemad.

Hooldust kohaldatakse vastavalt parasiitide ja haiguste levikule kohalike tootjate ja/või tehniliste talituste vaatluste põhjal. Ennetav roostehaiguse vastane hooldus on kohustuslik.

Viljelemisel on keelatud kasutada idanemist takistavaid vahendeid.

Kasutatavatel taimekaitsevahenditel peab olema turuleviimise luba ja nende puhul tuleb järgida lubatud annuseid.

Niisutamine peab olema põhjendatud. Niisutamine peab olema täiendav, mitte süstemaatiline ja seda tuleb teostada sibula arenemisjärgus.

Küüslauku koristatakse käsitsi või masinaga. Viimasel juhul on langemiskõrguse piirmäär 50 cm. Saagikoristust alustatakse pärast sibulate massi ja lehtede massi vahelise suhte mõõtmist või lehtede kuivamise jälgimist vastavalt kliimatingimustele.

Küüslauk tuleks panna kuivama hiljemalt 24 tundi pärast väljajuurimist, kuivatades seda kas loomulikul teel või sundventilatsiooniga. Masinkoristatud küüslauku, millelt on varred eemaldatud, peab kuivatama sundventilatsiooniga. Käsitsi koristatud küüslaugu puhul võib kasutada loomulikul teel või sundventilatsiooniga kuivatamist. Kuivatada tuleb kaitstud geograafilise tähise piirkonnas. Kuivatatud küüslaugu puhul peab küüslauku kuivatama vähemalt 21 päeva pärast väljajuurimist ning poolkuivatatud küüslaugu puhul vähemalt 3 esimest päeva pärast väljajuurimist.

Säilitamiseks ja ladustamiseks on taimekaitsevahendite kasutamine ja ioniseeriva kiirgusega töötlemine keelatud.

Külmas on lubatud ladustada temperatuuril vahemikus — 1–0 °C.

Küüslauke harjatakse, sorteeritakse ja puhastatakse. Sibulalt eemaldatakse juured, välja arvatud kimpudena müümiseks mõeldud küüslaugu puhul. Lahtiselt müümiseks lõigatakse ära varred. Kimpudena müümiseks lõigatakse varred ühepikkuseks.

4.6. Seos piirkonnaga:

— Küüslaugukasvatus, mis on kõige sagedamini traditsiooniline, kandub edasi ühelt põlvkonnalt teisele. Küüslaugutootmist tuntakse Drôme'is juba ammu, nagu näitab sellele viitamine 1600. aastal Olivier de Serres'i raamatus „Le Théâtre d'Agriculture et Mesnage des Champs”. 1793. aastal müüdi küüslauku Valence'i turul.

— 1960. aastatel huvitusid küüslaugust INRA (Riikliku Põllumajandusuuringute Instituudi) uurijad. Küüslaugusordi „Blanc de la Drôme” põhjal hakkasid nad tegelema aretamisega, mille tulemusena saadi kaks klooni, mis said nimeks „Messidrôme” ja „Thermidrôme”.

— Alates võimalusest, mida pakkusid kõnealused uued INRA aretatud sordid, arendas Drôme'i põllumajandus välja küüslauguviljeluse, mis on arvukate keskmise suurusega põllumajandustootjate jaoks oluline sissetulekuallikas.

— On huvitav märkida, et praegu on Prantsusmaal müüdavatest (ametliku kontrollasutuse) heakskiidetud sigisibulatest rohkem kui 85 % pärit Drôme'i tootmispiirkonnast.

— Alates 1980. aastatest otsustasid tarbimiseks mõeldud küüslaugu tootjad Drôme'is organiseeruda: 1981. aastal loodi Drôme'i küüslaugutootjate ühing; 1986. aastal asutati „Sauzet küüslaugulaat”; 1993. aastal loodi riiklik küüslaugutootjaid hõlmav ühing (ANIAIL) (Drôme'i küüslaugukasvatajate algatusel), mis oli mõeldud esindama küüslaugukasvatajaid ametiasutuste ees; 1994. aastal allkirjastati põllumajandusarengu integreeritud programm (PIDA); 1996. aastal loodi „Drôme'i küüslaugu vennaskond”.

— Tänu uuringutele küüslaugu füsioloogia ja arengu kohta ning departemangu meteoroloogiliste andmete kokkuvõttele on küüslauguviljeluseks soodsate tingimustega alad jagatud tsoonideks. Kaitstud geograafilise tähise piirkonna päikseline ja tuuline kliima on väga soodne kõnealusele tootmisele, lihtsustades eelkõige küüslaukude kuivatamist. Pinnas ei ole piirav tegur küüslaugu puhul, mis kohaneb hästi kaitstud geograafilise tähise piirkonna mullatüüpidega. Pigem soodustavad mullastiku- ja kliimatingimused üheskoos kvaliteetset tootmist. „Ail de la Drôme” vajab väga vähe puhastamist tänu kaitstud geograafilise tähise piirkonna soodsatele kliimatingimustele, mis lihtsustavad kesta eemaldamist. Tootjate oskusteadmised on eriti hinnatud saagikoristuse optimaalse kuupäeva määramisel ja kuivatamisel.

— Drôme'i küüslaugutootjate ühing soovib arendada „Ail de la Drôme'i” tootmist, toetudes küüslaugukasvatuse tugevale traditsioonile, olulisele tuntusele ja mainele Prantsusmaa edelapiirkonnas, kohanenud pinnasele ja kohalike tootjate organisatsioonile, kelle soov on säilitada kõnealune päranduseks saadud kultuur.

4.7. Kontrollasutus:

Nimi: ULASE Aadress: Place du Champ de Mars F-26 270 LORIOL sur DROME Tel: (33-4) 75 61 13 00 Faks: (33-4) 75 85 62 12 E-post: —

ULASE on EN 45011 standardi kohaselt tunnustatud ja litsentseeritud sertifitseerimisasutus.

4.8. Märgistus: Märgistus sisaldab järgmist teavet: müügiartikli nimetus „Ail de la Drôme”; märge „Indication Géographique Protégée” või ühenduse kaitstud geograafilise tähise logo.